ROZHODNUTIE KOMISIE
z 10. júla 2006,
ktorým sa mení a dopĺňa dodatok A k prílohe VIII k Aktu o pristúpení z roku 2003, pokiaľ ide o určité prevádzkárne v sektore mäsa v Lotyšsku
[oznámené pod číslom K(2006) 3084]
(Text s významom pre EHP)
(2006/479/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho prílohu VIII kapitolu 4 oddiel B pododdiel I ods. 1 písm. d),
keďže:
(1)
Lotyšsku sa poskytli prechodné obdobia týkajúce sa určitých prevádzkární uvedených v dodatku A (1) k prílohe VIII k Aktu o pristúpení z roku 2003. Tento dodatok sa doplnil a pozmenil rozhodnutiami Komisie 2004/460/ES (2) 2004/472/ES (3) a 2005/420/ES (4).
(2)
Lotyšsko predložilo prehlásenie, že všetkých deväť prevádzkarní, ktoré sa ešte nachádzajú na zozname prevádzkární v sektore mäsa v prechodnom období ukončilo svoj modernizačný proces a v súčasnosti sú v úplnom súlade s právnymi predpismi Spoločenstva alebo ukončili svoju činnosť. Tieto zariadenia by sa preto mali vypustiť zo zoznamu zariadení, na ktoré sa vzťahuje prechodné obdobie.
(3)
Vzhľadom na to je vhodné doplniť a zmeniť dodatok A k prílohe VIII k Aktu o pristúpení z roku 2003.
(4)
O opatreniach stanovených v tomto rozhodnutí bol informovaný Stály výbor pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Prevádzkárne uvedené v prílohe k tomuto rozhodnutiu sa vypúšťajú z dodatku A k prílohe VIII k Aktu o pristúpení z roku 2003.
Článok 2
Toto rozhodnutie je určené členským štátom.
V Bruseli 10. júla 2006